## Mazón avança que Indra preveu crear més de 1.000 ocupacions en ciberdefensa i ciberseguretat fins a 2027 en la Comunitat Valenciana

*** Destaca que esta actuació reforçarà l’ecosistema innovador i l’aposta per un clúster en tecnologies avançades que “atraurà talent i ocupació qualificada”
* Ressalta el compromís del Consell per “posicionar la Comunitat Valenciana com un territori atractiu a la inversió que està atraient empreses i generant ocupació qualificada”
* El cap del Consell també ha firmat un acord d’intencions amb el president executiu d’Indra Group, Ángel Escribano, per a la tramitació d’un conveni que permeta a la Generalitat provar casos d’ús de la plataforma d’intel·ligència artificial IndraMind**

**València.**

El president de la Generalitat, Carlos Mazón, ha avançat que la firma Indra Group preveu crear més de 1.000 llocs de treball fins a 2027 en la Comunitat Valenciana amb un projecte centrat en la ciberdefensa i la ciberseguretat que “atraurà talent jove i ocupació qualificada”.

El cap del Consell ha mantingut una trobada de treball amb el president executiu d’Indra Group, Ángel Escribano, després de la qual han firmat un acord d’intencions per a tramitar un conveni que permeta a l’Administració valenciana provar casos d’ús de la plataforma d’intel·ligència artificial IndraMind.

Mazón ha destacat el suport de la multinacional espanyola per la Comunitat Valenciana que realçat “l’aposta del nostre territori per un clúster de servicis tecnològics avançats en seguretat que ens situa a l’avantguarda en este camp i reforça el nostre ecosistema innovador”.

Indra Group és una multinacional de la defensa, aeroespai i tecnologies avançades que actualment compta amb 1.500 ocupacions en la Comunitat Valenciana.

Al respecte, Mazón ha indicat que amb este anunci “Indra incrementarà la seua activitat, augmentarà les ocupacions fins als 2.500 treballadors i potenciarà la seua interrelació amb el nostre teixit productiu i d’I+D+i”.

El màxim representant de l’executiu valencià ha ressaltat el compromís del Consell per “posicionar la Comunitat Valenciana com un territori atractiu a les inversions per a crear ocupacions de qualitat”, al mateix temps que ha apuntat que “les empreses estan apostant per la nostra capacitat de creixement i recuperació econòmica i social”.

**Ús de la plataforma IndraMind en la Generalitat**

El president també ha realçat l’acord entre la Generalitat i la companyia per a millorar l’ús de les tecnologies de la informació mitjançant IndraMind.

Esta plataforma permetrà provar casos d’ús de la intel·ligència artificial en la gestió de sistemes a l’efecte d’optimitzar l’ús dels recursos públics existents i millorar la resposta en situacions d’emergència.

La trobada, en la qual també ha participat el conseller d’Emergències i Interior, Juan Carlos Valderrama, s’emmarca en la ronda de contactes que el cap del Consell manté amb diferents empreses amb interessos en la Comunitat Valenciana.

Fecha: 18/09/2025